b'\n_START_ARTICLE_\nAhantat\n_START_PARAGRAPH_\nAhantat ovat akaninkielinen kansa Ghanassa. He asuvat Guineanlahden rannalla Ankobrajoen ja Sekondi-Takoradin v\xc3\xa4lisell\xc3\xa4 alueella. Ahantoja on 40\xc2\xa0000 henke\xc3\xa4._NEWLINE_Ahantat kuuluvat agnyihin. Heille l\xc3\xa4heisimm\xc3\xa4t ryhm\xc3\xa4t ovat nzemat ja evaluet. Fantet ovat vaikuttaneet heihin voimakkaasti. Ennen siirtomaa-aikaa ahantat muodostivat p\xc3\xa4\xc3\xa4llikk\xc3\xb6kunnan, joka vuosina 1745\xe2\x80\x931826 kuului A\xc5\xa1antin liittokuntaan._NEWLINE_Kansan p\xc3\xa4\xc3\xa4elinkeinot ovat maanviljely ja kalastus. T\xc3\xa4rkeimm\xc3\xa4t viljelykasvit ovat banaanit, jamssi, taaro, maap\xc3\xa4hkin\xc3\xa4, maissi, riisi ja \xc3\xb6ljypalmu. Lis\xc3\xa4ksi harjoitetaan k\xc3\xa4sity\xc3\xb6ammatteja ja tuotetaan merivedest\xc3\xa4 suolaa. Ruokavalio koostuu kalasta ja kasviksista. Asumuksena toimii puusta ja savesta rakennettu harjakattoinen talo. Perinteist\xc3\xa4 kenteasua k\xc3\xa4ytet\xc3\xa4\xc3\xa4n vain juhlissa._NEWLINE_Perinteinen yhteiskunta perustuu suurperheiden muodostamiin kyl\xc3\xa4yhteis\xc3\xb6ihin, matrilineaarisiin sukuihin, patrilineaarisiin ryhmiin ja soturilaitokseen. Avioliitto on virilokaalinen. Polygynia, leviraatti, sororaatti ja ostoavioliitto ovat yleisi\xc3\xa4. Suurin osa ahantoista on katolisia tai protestantteja. Osa harjoittaa perinteist\xc3\xa4 uskontoa, johon kuuluu esi-isien palvontaa, noituutta ja taikuutta.'